《游麻源三谷》
明代·谢士元

作郡逾七载，今日偶独游。石径虽折盘，去去山更幽。

人家隐丛筱，蔀屋无岑楼。我欲询民俗，肩舆因少留。

踉跄走村竖，三五遮道周。俯首拜君侯，俱言今有秋。

禾黍已登场，牟麦行见耰。公租少逋负，里胥敢诛求。

民情已如此，闻之我心休。于焉度重岭，风光豁人眸。

村舂转云碓，石桥架回流。前有梵王家，巍巍俯林丘。

门前列松桧，白日风飕飕。老衲出相迓，长跪礼数优。

熏垆与茗碗，相奉何绸缪。须臾出盘筵，有𥰡亦有羞。

新酒不尽饮，诗句任冥搜。侍我程氏子，资质如琳璆。

年少总知学，我唱彼亦酬。引我访古祠，祠下渟龙湫。

祈祷辄灵应，此语證前脩。试登华子冈，冈前衍平畴。

再陟翻经台，台荒林木稠。山果自琐碎，野鸟鸣啾啾。

听之不惮䀨，亦足纾烦忧。归来不觉晚，零露袭敝裘。

作者简介：（1425—1494）福建长乐人，字仲仁，号约庵，晚更号拙庵。景泰五年进士。授户部主事，擢建昌知府。莅事明敏，民有持伪券讼田宅者，士元察其券为今式，而所讼乃二十年事，立知其伪。弘治初累官右副都御史、巡抚四川。坐事下狱。事白，遂致仕。有《咏古诗集》。